google/wiki40b huggingface dataset:
פאוור ריינג'רס בחלל

העלילה

לאחר שדיואטוקס הרסה את מרכז הבקרה ושוב איבדו הריינג'רס את כוחותיהם, הם מחליטים לצאת לחלל למקום בטוח בו אין להם אויבים ומשאירים את ג'סטין מאחור. אך הם לא יודעים שגם שם מצפות להם כמה הפתעות. הם פוגשים את אנדרוס, בן אנוש  רגיל (יחסית) אשר מתגורר בחלל בספינת חלל משלו, דקה, אצלו הם שוהים בדרכם להציל את זורדון. בהתחלה אנדרוס לא סמך עליהם ולבסוף הוא מבין שהם אכן הפאוור ריינג'רס ומעניק להם "ממירי כוח" מיוחדים בעזרתם הם משנים את צורתם לפאוור ריינג'רס חדשים ומתמודדים עם הפולשת הרעה אסטרונמה (שמתבררת כקארון, אחותו של אנדרוס) ועם מספר אויבים ותיקים מהעונות הקודמות של הסדרה. טי-ג'יי הופך מריינג'ר טורבו אדום לריינג'ר חלל כחול, קרלוס הופך מריינג'ר טורבו ירוק לריינג'ר חלל שחור, אשלי וקייסי נשארות אותו צבע בחליפות החדשות שלהם ואנדרוס עצמו הוא ריינג'ר חלל אדום ומנהיג הפאוור ריינג'רס. בהמשך מצטרף אליהם חברו של אנדרוס, זיין, שהופך לריינג'ר חלל הכסוף.
במהלך העונה היה פרק קרוסאובר בו השתתפו צבי הנינג'ה. אסטרונומה כישפה את צבי הנינג'ה וגרמה להם להיות מעין סוס טרויאני כאשר הריינג'ס חשבו שהם טובים. בסופו של דבר הכישוף הוסר וצבי הנינג'ה עזרו לריינג'רס לנצח וחזרו בחזרה לניו יורק.
עונה זאת סוגרת באופן עלילתי את שש העונות הראשונות של הפאוור ריינג'רס וסוגרת את סאגת זורדון. בעונת המגה פורס גוסי שומר כדור הארץ מזכיר את שמו של זורדון ואומר שזורדון היה מורו הרוחני.
קונשיר

היסטוריה

בשנת 1789 היה קונשיר שדה הקרב של קרב מנשי-קונשירי, שבו מרדו האיינו נגד המתיישבים והסוחרים היפנים.
הימאי הרוסי וסילי גולובנין ניסה למפות ולחקור את האי בשנת 1811, אבל נתפס על ידי הרשויות היפניות ונכלא למשך שנתיים. בהמשך האי היה בשליטה רוסית, אך בשנת 1875 בהתאם להסכם בין יפן לבין אימפריה רוסית הוא עבר ליפן.
במבצע סערת אוגוסט בשלהי מלחמת העולם השנייה כבשה ברית המועצות את האיים הקוריליים. ב-1 בספטמבר 1945, יום טרם החתימה על מסמכי הכניעה של יפן במלחמת העולם השנייה, ובהתאם להחלטות שהתקבלו בוועידת יאלטה, קיבלה ברית המועצות את הריבונות על האיים הקוריליים. זאת, אף שיפן אינה מחשיבה את האיים הקוריליים הדרומיים כחלק מהאיים הקוריליים וטוענת לריבונות על איים אלה.

גאוגרפיה

שטחו של האי 1,490 קמ"ר, אורכו 123 ק"מ ורוחבו נע בין 4 ל-30 ק"מ. את האי מקיפים מצרי הים: מצר יקטרינה, המפריד אותו מהאי איטורופ, ומצר נמורו (מצר קונשיר), מצר איזמנה ומצר יוז'נו-קורילסק, המפרידים אותו מהאי הוקאידו.
האי נוצר מארבעה הרי געש נפרדים שהתאחדו לאי אחד: טיאטיה, סמירנוב, מנדלייב וגולובנין. הרי געש אלה עודם פעילים, וביניהם אזורי שפלה שבהם אגמים ומעיינות חמים. את האי מרכיבים סלעים געשיים וסלעים גבישיים. האקלים בו הוא אקלים יבשתי לח עם משקעים כבדים בסתיו וטמפרטורות מרביות באוגוסט וספטמבר. הצמחייה כוללת בעיקר אשוחית, אורן, אשוח ויערות נשירים עם ליאנה וחזרן. ההרים מכוסים בשדר, באורן ננסי סיבירי ובעשבים.
היישוב הגדול ביותר בקונשיר הוא יוז'נו-קורילסק, שהוא גם בירת הנפה הנושאת שם זה.

אוכלוסייה

האוכלוסייה היפנית שהתגוררה באי לפני העברתו לברית המועצות עזבה את האי והוא יושב מחדש על ידי אזרחי ברית המועצות. לאחר רעידת האדמה שפגעה באיים הקוריליים ב-1994, כשליש מתושבי האי עזבו. בשנת 2017 עמד מספר התושבים על 9,450. באיוז'נו קורילסק מתגוררים מעל ל-7000 תושבים.

כלכלה

כלכלת האי מבוססת על דיג, ובאי נמל סמוך ליוז'נו-קורילסק. באי שדה תעופה הנקרא שדה התעופה מנדלייבו.
החברה הגבוהה (סרט)

עלילה

סיפור הסרט נסב סביב אשת החברה הגבוהה, טרייסי לורד (גרייס קלי), העוסקת בהכנות לחתונתה. טרייסי מתכוונת להתחתן עם ג'ורג' קיטריג' (ג'ון לאונד) המנופח מחשיבות עצמית והמשעמם. העיתונאי החטטן, מייק קונור (פרנק סינטרה) והצלמת ליז אימברי (סלסט הולם) מתכוונים לכסות את האירוע הנוצץ. בעלה לשעבר של טרייסי, שעדיין מאוהב בה, סי. קיי. דקסטר-האבן (בינג קרוסבי), מופיע לפתע, לכאורה כדי להשתתף בפסטיבל ג'אז, אך למעשה כדי לנסות להשיב את טרייסי חזרה אליו. במהלך האירועים מייק גם כן מתאהב בטרייסי והיא בו ועתה על טרייסי לבחור מבין השלושה.
אגף הטכנולוגיה והלוגיסטיקה

היסטוריה

הקמתו של האגף (בשמו דאז: "אגף אפסנאות", או בקיצור: אג"א) הייתה בפברואר 1948. בתחילת דרכו של צה"ל השליטה על הלוגיסטיקה והאפסנאות הייתה ריכוזית מאוד ונשלטה כמעט לגמרי על ידי המטכ"ל, שהעמיד את המשאבים לרשות הגדודים והחטיבות כגון אמצעי תחבורה, דלק, חומרי בנייה, ומזון בקיצוב קפדני ביותר. במהלך מלחמת העצמאות, עם התארגנות המערך הלוחם, התפתחה הלוגיסטיקה בהם, כדי לפתור את הבעיות הלוגיסטיות השונות שהתעוררו בהם. אחריהם, בהדרגה, התפתח המערך האפסנאי המטכ"לי. בשנותיו הראשונות, התבסס אגף האפסנאות על ידע שהביאו עימם חייליו הראשונים – יוצאי הצבא הבריטי ואנשי הבריגדה היהודית. מבנהו של אגף האפסנאות, כמו גם של המערך הלוגיסטי כולו, הועתק באופן מדויק מן הדגם של הצבא הבריטי. אף הטפסים והעגה נלקחו מן הצבא הבריטי.
בעשור הראשון של מדינת ישראל, צה"ל חווה שינויים והתעצמות רבה. כך גם אגף האפסנאות, שאורגן במסגרת שתי מחלקות: מחלקת הארגון ומחלקת התחזוקה. כל מחלקה כללה מספר ענפים. מחלקת הארגון הייתה אחראית על קביעת תקנים ותוכניות הצטיידות, לביקורת ולקביעת נהלים ומערך ההדרכה. מחלקת התחזוקה הייתה אחראית להפעלה של המערך הלוגיסטי באמצעות חיל ההספקה וההובלה (כיום חיל הלוגיסטיקה), חיל החימוש והציוד וחיל הטכנאים. ב-1950 פורק חיל חימוש וציוד וכל נושא הציוד הוﬠבר לחיל הספקה וכל נושא החימוש הוﬠבר לחיל טכנאים שהחליף את השם לחיל חימוש ב-1953. ב-1951 חיל הספקה ותובלה התפצל לחיל הספקה וחיל הובלה. ב-1953 אחריות ﬠל מﬠרך התובלה חזרה לחיל הספקה.
במסגרת צוות תכנון מטכ"לי מיוחד שהוקם בסוף 1952 והתבקש לבחון את מערך הכוחות של צה"ל ולגבש תוכנית לבניית סדר הכוחות הרצוי, התנהלו ויכוחים סוערים בדבר חלוקת האחריות והסמכויות בין אג"א והחילות הכפופים לו ובין אג"א ומשרד הביטחון. היו שקראו לרכז את כל הרכש במשרד הביטחון. לבסוף ניצחה התפישה ההפוכה, שעוצבה על ידי בן-גוריון לפיה צה"ל הוא זה שקובע את צרכיו ואת סדר העדיפויות שלו, ועל משרד הביטחון לספקם בהתאם למגבלות התקציביות.
ב-2016 הוחלט לאחד את אט"ל עם זרוע היבשה.
דומינו (תוכנית טלוויזיה)

עונות 2-1

העונות הראשונות כללו 18 פרקים כל אחת וצולמו באולפני הטלוויזיה החינוכית בתל אביב. הפרק הראשון שודר ב-12 במרץ 1999 והציג לראשונה שבעה קומיקאים אנונימיים (מלבד אדיר מילר, גורי אלפי ואסי כהן שהשתתפו כאורחים במספר מערכונים בתוכנית "פלטפוס").

עונות 4-3 ("הדור הבא")

לאחר סיום העונה השנייה של "דומינו" התפתח סכסוך בין מייסד חברת "דומינו גרוס" עמירם גרוס, לבנו יואב גרוס. יואב פרש מהחברה של אביו ולקח איתו את משתתפי העונות הראשונות של דומינו. לעונה ה-3 של דומינו "שלף" עמירם גרוס שבעה קומיקאים אלמוניים למדי, וצירף אליהם להופעות אורח את עירית קפלן, מיכל אטלס, חני נחמיאס, ירדן בר כוכבא, חיים אלמקיס, עידן אלתרמן ודני קרפל.
אולם העונות בהשתתפות הצוות החדש לא זכו להצלחה לה זכו העונות עם הצוות המקורי, ועם סיום העונה הרביעית הסתיימה סופית התוכנית "דומינו".
כשנתיים לאחר ירידת הסדרה, הדמויות בת-חן ואילנית (שאותן גילמה ענת מגן-שבו) ומירי (שאותה גילם אילן פלד) הופיעו בסדרת הקאלט "אחד העם 1".

לאחר ירידת התוכנית

לאחר סיום שתי העונות וירידת התוכנית, ממשיכה "דומינו גרוס" להעלות מופעים של אמנים וקומיקאים, ברובם מתחילים. ההופעות מתקיימות בעיקר ב"צוותא 2" בלונדון מיניסטור.
Dselect

dselect היא תוכנה המשמשת לניהול חבילות תוכנה במערכת ההפעלה דביאן. dselect היא אחד מממשקי הקצה הישנים ביותר של dpkg ובסיס פיתוחה היה על ידי לן ג'קסון, לצד פיתוח dpkg עצמה. העבודה על dselect החלה כש-dpkg הייתה בגרסה 0.93.12, וגרסת האלפא של dselect הופצה ב-27 במרץ 1995. dselect הופצה יחד עם חבילת dpkg עד ה-21 ביוני 2002, אז פוצלו החבילות. גם לאחר הפיצול נשארה תמיכת התלויות של dpkg בה, כדי להקל על שדרוג אפשרי. מה-3 במרץ 2005 בגרסה 0.93.32 הפכה החבילה לעצמאית לחלוטין.
ל-dselect יש מצב של ממשק משתמש טקסטואלי, בו ניתן לכתוב פקודות כדי לבצע פעולות שונות כדוגמת התקנה הסרה וניהול. המערכת לא אינטואטבית ומשתמשים חדשים עלולים להתקשות בה כיום המערכת מוחלפת במידה רבה ב-apt ואף קיימת בה עצמה תמיכה לשימוש ב-apt.
קולין ורנקומב

קריירה

הסינגל הראשון של בלאק יצא בשנת 1981 תחת השם "Human Features". אז ההרכב, תחת השם בלאק, מנה את ורנקומב עצמו כסולן ונגן, דיין גולדינג כנגן באס וחבר משותף על תקן מתופף. בעקבות הסינגל הוציאו בשנת 1982 את הסינגל "More than the Sun" בהפקה עצמאית.
בשנת 1982 הצטרף ורנקומב כנגן לסיבוב הופעות של הרכב הניו וייב הבריטי Thompson Twins. שם זכה לחשיפה משמעותית.
בשנת 1984 הוציא את הסינגל "Hey Presto" תחת חברת התקליטים WEA שזכה לחשיפה מחוץ לגבולות בריטניה כאשר הקליפ שליווה את הסינגל הוקרן בערוץ שידורי הלווין Music Box והסינגל הופץ למכירה גם באוסטרליה.
בשנת 1985 הוציא ורנקומב את להיטו האירוני-מלנכולי "Wonderful life", בתחילה הסינגל הופק באופן עצמאי תחת חברת הפקות בשם "Ugly Man", אך עד מהרה חברת התקליטים A&M החתימה את ורנקומב על חוזה והגרסה המחודשת של הסינגל זכתה להכרה בינלאומית. הקליפ שליווה את הלהיט צולם בשחור לבן על רקע חוף הים סמוך לליברפול, עיר הולדתו של הזמר, על ידי ג'ררד דה-טיים שזיכה אותו בפרס בפסטיבל הסרטים של ניו-יורק בשנת 1988. סינגל נוסף בשם "Everything's Coming Up Roses" לא צלח במצעדי הפזמונים, אך "Sweetest Smile" העפיל לרשימת 10 הגדולים של המצעד הבריטי.
בשנת 1987 הוציא ורנקומב אלבום בשם "Wonderful life" שקיבץ את הסינגלים הקודמים וזכה להצלחה עולמית.
בשנים 1988 ו-1991 שיחרר את האלבומים Comedy ו-Black, שנמכרו יחד במעל ל-2 מיליון עותקים ברחבי העולם. במהלך אותן שנים התחתן עם הזמרת השוודית קמילה גרייסל.
בלאק הקים את חברת התקליטים העצמאית Nero Schwartz ששמה נושא את שם הבמה שלו באיטלקית וגרמנית, תחתיה הוציא את אלבומו Are We Having Fun Yet? בשנת 1993.
בשנת 1999 חזר להוציא מספר סינגלים נוספים תחת חברת התקליטים העצמאית שלו, ב-2005 הוציא את האלבום "Between Two Churches" שמתכתב באחד משיריו עם להיטו משנת 1987 "Wonderful life" ובו ורנקומב שוזר את השאלה האירונית "?Are you having a wonderful life".
ב-2009 הוציא שני אלבומים: The Given שהופץ להורדה מאתר האמן ו-Water On Stone שהיה לאלבום האולפן הראשון מזה ארבע שנים.
ב-2011 שיחרר את האלבום Any Colour You Like להורדה מאתר האמן.
ב-2015 הוציא את האלבום "Blind Faith" שמומן כולו באופן ציבורי מכספי גולשים באתר PledgeMusic. באותה שנה הקליט גרסה בשפה הקטלונית ללהיטו המוכר "Wonderful life" במסגרת תוכנית התרמה של ערוץ הטלוויזיה הקטלוני בספרד.
ב-10 בינואר 2016 אושפז במצב תרדמת קריטי לאחר שהיה מעורב בתאונת דרכים קשה באירלנד. ב-26 לחודש מת מפצעיו.
אברהם קרוכמל

אברהם קרוכמל (או קרוכמאל; בכתיב יידי: קראָכמאַל; 1817 בערך – 1888) היה חוקר ופובליציסט, איש תנועת ההשכלה היהודית במזרח אירופה. בנו של ההיסטוריון והוגה הדעות ר' נחמן קרוכמל, ועל שמו קרא לעצמו אב"ן (אברהם בן נחמן) קרוכמל.
מוצב נבי

מוצב נבי היה מוצב של צה"ל ברצועת הביטחון. המוצב עוד שימש כנקודת תצפית של צבא צרפת, במלחמת העולם הראשונה.
דרומית לו שכן המושב משגב עם, מצפון לו שכן מוצב גלגלית שכונה גם גבעון, ומערבית לו שכן מוצב טייבה. משימתו של מוצב נבי הייתה לשמור על הציר בין גבול ישראל למוצב גלגלית פתוח, שבהמשך הגיע עד מוצב הבופור, את נבי תפסה מחלקת חי"ר, שהייתה גיבוי למחלקה שתפסה את מוצב גלגלית.
ב-24 במאי 2000, בעקבות התמוטטות צד"ל ונסיגת צה"ל מרצועת הביטחון ננטש המוצב ופוצץ.
וינטילה ברטיאנו

וינטילה ברטיאנו ברומנית:(Vintilă Brătianu‏; 16 בספטמבר 1867 - 23 בדצמבר 1930), פוליטיקאי רומני אשר כיהן כראש ממשלת רומניה בין ה-24 בנובמבר 1927 ועד 2 בנובמבר 1928.
וינטילה נולד באחוזת משפחתו "פלוריקה" בשטפנשט. הוא למד בצרפת ולאחר שחזר למולדתו נכנס לפוליטיקה. ביחד עם אחיו יון ודינו היה ממנהיגי המפלגה הליברלית הלאומית (PNL).
ברטיאנו היה יועץ כלכלי בממשלתו של אחיו יון ברטיאנו. במהלך מלחמת העולם הראשונה כיהן כשר, ולאחר המלחמה ב-1922 היה חבר קבינט למשך שש שנים, כאשר תפקידו הראשון בתקופה זאת היה שר האוצר.
לאחר מות אחיו, יון, שימש כראש ממשלת רומניה עד אשר נאלץ להתפטר ב-1928 ואת תפקידו תפס יוליו מאניו מנהיג מפלגת האיכרים (PNŢ).
ג'יימס וורת'י

ביוגרפיה

קריירת הקולג'ים של וורת'י הייתה מוצלחת. הוא שיחק באוניברסיטת קרוליינה הצפונית בצ'אפל היל לצדו של מייקל ג'ורדן, וזכה עמה באליפות ב-1982. מיד לאחר מכן נבחר במקום הראשון בדראפט ה-NBA על ידי המועדון לוס אנג'לס לייקרס, ושיחק בשורותיו לאורך כל הקריירה המקצוענית שלו.
וורת'י היווה את הצלע השלישית לצד מג'יק ג'ונסון וכרים עבדול-ג'באר, וזכה עם הלייקרס בשלוש אליפויות (1985, 1987, 1988). את החמישייה הקלאסית של הלייקרס באותה תקופה השלימו ביירון סקוט ואיי סי גרין.
וורת'י הצטיין בזריזות ומהירות, והיה ממסיימי ההתקפות המתפרצות הטוב בליגה. לצד זאת, הוא לא הצטיין בריבאונד או בקליעה מבחוץ. הוא נחשב לאחד השחקנים המרכזיים בשושלת שהקימה הלייקרס בשנות ה-80.
שיא הקריירה המקצוענית של וורת'י הגיע ב-1988, כאשר זכה בתואר ה-MVP של סדרת הגמר ב-NBA מול דטרויט פיסטונס. את המשחק השביעי של האליפות סיים עם מספרים מדהימים: 36 נקודות, 16 ריבאונדים ו-10 אסיסטים.
וורת'י נבחר שבע פעמים ברציפות לאולסטאר (1992–1986).
וורת'י פרש מכדורסל לאחר עונת 1993/1994, בעקבות פציעה בברכו.
ב-1996, לרגל ציון 50 שנים להקמתה של הליגה, נבחר לאחד מ-50 השחקנים הגדולים בתולדות ה-NBA וב-2003 להיכל התהילה של הכדורסל.
שימש כפרשן כדורסל בערוץ הכבלים המקומי של טיים וורנר ובערוץ KCBS-TV בלוס אנג'לס. שיחק במשחק תוכניות טלוויזיה. שיחק קלינגון ב"מסע בין כוכבים: הדור הבא" בפרק "גמביט, חלק ב'". כמו כן שיחק את עצמו בפרק של "כולם אוהבים את ריימונד". כמו כן, בתחילת הקריירה המקצוענית שלו, בשנות השמונים, שיחק את עצמו בפרק של "ובסטר".
ב-28 בספטמבר 2015 נשכר כדי להיות עוזר מאמן הלייקרס במחלקה לפיתוח שחקנים.

חיים אישיים

היה נשוי לאנג'לה וילדר בשנים 1984–1996, ונולדו להם שתי בנות.
ב-1990, כאשר שהה בבית מלון עם קבוצתו לקראת משחק נגד יוסטון רוקטס ביוסטון, נעצר וורת'י באשמת שידול לזנות, לאחר שצלצל למכון ליווי מקומי וביקש לשלוח אליו שתי נערות ליווי (המשטרה שלחה במקום זאת שתי שוטרות סמויות). הוא נשפט לתקופת מבחן של שנה, קנס של אלף דולר, ו-40 שעות עבודות שירות.
וורת'י ייסד קרן פילנתרופית על שמו, והוא מקדיש משאבים לתמיכה בארגוני נוער בסיכון וארגונים קהילתיים שונים בארצות הברית.
יצחק סונה

פעילות ציבורית

בעידודו של הרב עובדיה יוסף התנדב הרב סונה כפעיל לב לאחים בשכונת קריית היובל, הקים כולל לזמן קצר בבית הכנסת "אור המאיר", היה יועץ בבעיות שלום בית, ועוד. כן קיבל תעודת הוקרה ממפקד תחנת דרום בירושלים, בפעילותו למניעת התאבדות.
כתב ג'ינגלים התומכים בהצבעה לתנועת ש"ס בעילום שם, בהם "לא הימין ולא השמאל" ו"ש"ס את חלום", ובשנת 2015 כתב מילים לג'ינגל הבחירות שביצע אחיו לתנועה.
הרב סונה מוסמך מטעם הרבנות הראשית לישראל כ"רב שכונה", משנת 2000 הוא רב בבית הכנסת "פרי מגדים" במעלה אדומים.
ז'ה ז'ה גאבור

היסטוריה משפחתית

גאבור הייתה בתם האמצעית של וילמוש גאבור (במקור גרין; 1884 – 1962), חייל בצבא אוסטרו-הונגריה, ושל יולי גאבור (1896 – 1997). שני הוריה נולדו יהודים: אמה נמלטה מהונגריה לאחר הכיבוש הנאצי ב-1944 ואביה קבור בבית-העלמין הנאולוגי ברחוב קוזמה. לימים גם אחיותיה מגדה גאבור (1914 – 1997) ואווה גאבור (1919 – 1995) היו לשחקניות וידועניות. בת דודתה היא אנט לנטוס, רעייתו של טום לנטוס (אביה של אנט לנטוס היה אחיה של אמה של גאבור). רבים מבני משפחתה נספו בשואה. מגדה גאבור ובני משפחה נוספים ניצלו בסיועו של שגריר פורטוגל בבודפשט, קרלוס סמפאיו גארידו.

ילדותה

גאבור נולדה בבודפשט, שהייתה אז חלק מהאימפריה האוסטרו-הונגרית. היא נקראה בילדותה שארי גאבור (Sári, קיצור של השם שרלוטה).
גאבור למדה בבית הספר הפרטי של מאדם סוביליה (Madame Subilia) בשווייץ, ובשנת 1936, בעת ביקור בווינה התגלתה על ידי הטנור ריכארד טאובר והוזמנה על ידו לשיר באופרטה "החלום המזמר" (Der singende Traum). הופעה זו הייתה ראשיתה של הקריירה של גאבור ובאותה שנה זכתה בתואר "מלכת היופי של הונגריה" (Miss Hungary).

נישואים

גאבור נישאה תשע פעמים, והתגרשה שבע פעמים.
בשנת 1937 נישאה לדיפלומט טורקי. בספרה האוטוביוגרפי ציינה כי בהגיעה לטורקיה היא פגשה את מוסטפא כמאל אטאטורק, והשניים ניהלו מערכת יחסים רומנטית במשך מספר חודשים.
בשנת 1941 הגיעה גאבור לארצות הברית, והתגרשה מבעלה לאחר שפגשה את קונרד הילטון. השניים נישאו ב-10 באפריל 1942. הילטון גילה במהרה כי גאבור מבזבזת את כספיו, והעניק לה קיצבה חודשית קבועה. החלטה זו הביאה לסוף נישואיהם. גאבור התגרשה מהילטון בשנת 1947, זמן קצר לאחר שנולדה לה בתם, פרנצ'סקה, ונישאה לג'ורג' סאנדרס, שחקן שפגשה ב-2 באפריל 1949.
היא החליטה לעבור לקריירת משחק, והחלה להופיע בסרטי קולנוע וטלוויזיה. בסרט "מולן רוז'" משנת 1951 קיבלה לראשונה תפקיד ראשי. במהלך נישואיה לסאנדרס ניהלה גאבור, החל משנת 1952, מערכת יחסים רומנטית עם נער השעשועים פורפירי רובירוסה. בשנת 1954 התגרשה מסאנדרס. סאנדרס נשא לאישה בשנת 1970 את מאגדה, אחותה הבכורה של גאבור (השניים התגרשו זמן קצר לאחר מכן).
ב-5 בנובמבר 1962 התחתנה גאבור עם הרברט האנטר. השניים התגרשו ב-3 במרץ 1966. זמן קצר לאחר מכן, ב-9 במרץ 1966 נישאה גאבור לג'שואה קוסדן הבן. השניים התגרשו ב-24 באוגוסט 1976, זמן קצר לפני נישואיה למייקל אוהארה, ב-27 באוגוסט באותה שנה. השניים התגרשו בשנת 1983 בעקבות מערכת יחסים רומנטית שהייתה לגאבור עם שחקן הקולנוע המקסיקני פיליפה דה אלבה, לו נישאה ב-13 באפריל 1983. נישואי גאבור ודה אלבה נערכו בטרם התגרשה מבעלה הקודם אוהרה, ולכן נישואים אלה בוטלו על ידה.
ב-14 באוגוסט 1986 נישאה גאבור לפרדריך, נסיך אנהאלט, בנה המאומץ של הנסיכה מארי אוגוסט מאנהאלט, כלתו של וילהלם השני, הקיסר האחרון של גרמניה, הצעיר ממנה ב-26 שנה.

ילדים

אף על פי שנישאה תשע פעמים, נולדו לה ילדה אחת בלבד: השחקנית פרנצ'סקה הילטון מנישואיה ל קונרד הילטון. כמו כן אימצה יחד עם בעלה האחרון ילד משותף-מרקוס וון אנהולט.

שלהי ימיה

ב-27 בנובמבר 2002 נפגעה גאבור בתאונת דרכים, ומאז הייתה מרותקת לכיסא גלגלים. ב-7 ביולי 2005 עברה שבץ. ב-18 בדצמבר 2016 נפטרה בגיל 99 לאחר התקף לב.
רמי סקליטר

ביוגרפיה

בשנת 1976 התגייס לצה"ל במסגרת גרעין הנח"ל, והתנדב לצנחנים לגדוד הנח"ל המוצנח. בצנחנים עבר מסלול הכשרה כלוחם, קורס מ"כים חי"ר וקורס קציני חי"ר. לאחר הקורס היה מדריך בבה"ד 1 ואחר מכן חזר לגדוד הנח"ל המוצנח ושימש במספר תפקידי פיקוד. במילואים שימש סקליטר בתפקידי פיקוד שונים ובהם מפקד גדוד 420 ומפקד חטיבה 646, חטיבת צנחנים מילואים. בהמשך היה  חונך לאימוני חטיבות ומשרת במילואים כרמ"ט  באוגדה 252.
בעל תואר ראשון בביוכימיה מאוניברסיטת בן-גוריון בנגב, תואר דוקטור בביולוגיה ממכון ויצמן למדע ואת הפוסט דוקטורט עשה באוניברסיטת סטנפורד. בעבר כסמנכ"ל תפעול בחברת הביו-טכנולוגיה QBI. כיום מנכ"ל חברת סלקיור נוירוסיינס המפתחת תרופות מבוססות תאי גזע עובריים.
אביעד קיסוס

ביוגרפיה

קיסוס נולד בחיפה וגדל בכפר סבא. הוא בוגר מגמת ספרות ותיאטרון בתיכון כצנלסון בכפר סבא.
בתחילת דרכו כתב בשבועון הבידור "רייטינג" ובשנת 2000 היה לסגן-העורך של העיתון.
בשנת 2002 החל להגיש לצדו של טל ברמן את תוכנית הבוקר ברדיו תל אביב. בסוף שנת 2009 עזבו השניים את התחנה ומאז 2010 התוכנית משודרת ברדיו "Eco 99". התוכנית זכתה פעמיים בפרס הרדיו לתוכנית המצטיינת.
בשנת 2004 הנחה את התוכנית "דייט לסטרייט" ששודרה בערוץ 2. לאחר מכן השתתף בעונה הראשונה של "מועדון לילה" כחבר פאנל קבוע ועזב באמצע העונה השנייה. בנוסף, הנחה את מגזין הבידור "Y בעשר" עד סוף 2009 ושיחק בדרמה המוזיקלית "השיר שלנו" (2005).
השתתף בכתיבת הסדרה הקומית "שולץ" (yes, ‏2008) וביצירת הסדרה "פלאשבק" (ערוץ הילדים, 2016).
בשנת 2008 הנחה את התוכנית "בעירום מלא" בערוץ 2, וב-2009 הנחה את תוכנית האירוח "אינסטינקט בסיסי" באותו ערוץ. באוגוסט 2010 הנחה את התוכנית "המסע לארץ הציצים" בערוץ 10.
בשנת 2011 הנחה לצד טל ברמן את תוכניות הריאליטי "וייפאאוט" ו"הדור הבא 24/7" בערוץ 10, ובשנת 2012 הנחו השניים את התוכנית "משחק החתונה" באותו ערוץ.
בשנת 2011 כתב טור אישי במוסף סוף השבוע של העיתון "הארץ", ובשנת 2013 כתב טור שבועי באתר "מאקו". החל מיולי 2014 כותב טור במגזין "ליברל".
בשנת 2016 החל להשתתף לסירוגין כחבר פאנל בתוכנית הסאטירה "גב האומה" בערוץ עשר.
קיסוס הוא הומוסקסואל, שיצא מהארון בפני משפחתו בגיל 18. הוא פעיל בולט בקהילה הלהט"בית, חבר הוועד המנהל של ארגון הנוער הגאה איגי, ומרבה לקחת חלק ביוזמות למען שוויון זכויות לקהילה הגאה.
היה נשוי לשחקנית מיכל לוי, אולם היו אלה נישואים פיקטיביים לדבריו.
אפרת פלד

ביוגרפיה

אפרת פלד, בת אמצעית בין שני אחים נולדה בגבעתיים לאב רואה חשבון ואם שמאית מקרקעין וגדלה בהוד השרון. היא אם לשני ילדים.
פלד היא בעלת תואר שני במינהל עסקים בתוכנית הבינלאומית קלוג-רקאנטי של אוניברסיטת נורת'ווסטרן בארצות הברית ואוניברסיטת תל אביב, לימודי תעודה בשמאות וניהול נכסי מקרקעין באוניברסיטת תל אביב, תואר ראשון בכלכלה וחשבונאות מאוניברסיטת תל אביב והיא רואת חשבון מורשה.
לאחר לימודי החשבונאות התמחתה במשרד סומך חייקין, KPMG.
בשנת 2001 מונתה למנהלת הכספים של  הקרן המשפחתית על-שם תד אריסון.
ב-2004 מונתה למנכ"ל הפמלי אופיס של שרי אריסון במיאמי, ארצות הברית.
במרץ 2006 מונתה למנכ"לית אריסון השקעות ובינואר 2007 מונתה כדירקטורית בבנק הפועלים.
פלד כיהנה כדירקטורית בבנק הפועלים ובשיכון ובינוי ומכהנת כדירקטורית במלח הארץ ןבמיה (Miya). בנוסף, מכהנת כדירקטורית בקרן המשפחתית ע"ש תד אריסון וכחברה במועצה הבינלאומית של מכון ויצמן למדע.
בשנת 2018 צוות חקירה המשותף למשטרה ולרשות ני"ע בחן ראיות שלפיהן פלד ואריסון היו מודעות לעבירות השוחד ואף מעורבות בהן. השתיים נחקרו באזהרה במשרדי היחידה הארצית לחקירות הונאה בלוד בחשד לביצוע עבירות שוחד, מרמה וניירות ערך. במוקד החקירה עומד חשד כי שיכון ובינוי שילמה שוחד לפקידי ציבור באפריקה ובדרום אמריקה כדי לזכות במכרזי תשתיות בהיקף של מאות מיליוני שקלים.

פרסים והישגים

מגזין פורבס ישראל מדרג אותה מדי שנה ברשימת הנשים החזקות בישראל. בשנת 2014 נבחרה למקום ה-8 ברשימה ונכתב עליה: "פלד נהפכה מהר מאוד לדמות בולטת ויוצאת דופן בנוף העסקי בישראל – וגם מחוצה לו".
המגזין Fortune דירג אותה פעמיים ברציפות בין 50 הנשים החזקות בעולם בשנים 2011 ו-2012 וכאחת מ-10 נשות העסקים המבטיחות בעולם לשנת 2011.
המגזין Forbes העולמי דירג אותה בין 100 הנשים החזקות בעולם בשנת 2009 והיא זכתה בפרס מנהלת השנה בשנת 2012 בקטגוריית קונגלומראטים מטעם Stevie International Business Awards.
ב-2013 זכתה פלד בפרס ההצטיינות מבית הספר לניהול קלוג באוניברסיטת נורת'ווסטרן בארצות הברית (Alumni Merit Award). הפרס מוענק לבוגרי קלוג שמתבלטים בהישגים מקצועיים ואישיים יוצאי דופן. פלד, בוגרת התוכנית לניהול בקלוג רקאנטי באוניברסיטת תל אביב, היא הראשונה שזכתה בפרס היוקרתי בו זכו עד כה רק בוגרים אמריקנים, והפרס הוענק לה בשל הישגיה הבולטים בעולם העסקים.
ב-2009 נבחרה לפורום היוקרתי של המנהיגים הצעירים בפורום הכלכלי העולמי - World Economic Forum, וכיהנה בו עד שנת 2015. כמו כן, פלד הייתה חברה ביוזמה הגלובלית של הנשיא לשעבר ביל קלינטון (Clinton Global Initiative – CGI Lead Program). במסגרת התוכנית נבחרו 20 מנהיגים צעירים מרחבי העולם לעבוד עם קלינטון במטרה למצוא פתרונות יצירתיים לאתגרים העומדים בפני העולם.
Number 1 to Infinity

רקע והפקה

האלבום הופק על ידי מריה קארי, רט לורנס, נראדה מיכאל וולדן, ריק ווייק, וולטר אפנסייב, דייוויד קול, רוברט קליווילס, דייב האל, שון קומבס, סטיבי ג', דה אומה, דיג'יי קלו, טרי לואיס, ג'רמיין דופרי, מנואל סיל, כריסטופר סטיוארט ואריק האדסון.
אלבום האוסף הזה הוא מעין הוצאה מחודשת לאלבום האוסף המצליח #1's, אותו הוציאה קרי בשנת 1998.
קורנליה פרנסס

חייה

פרנסס נולדה בליברפול ולמדה בבית ספר גילדהול למוזיקה ודרמה בלונדון. בראשית שנות ה-60 גילמה תפקידים קטנים בשני סרטי קולנוע שביים דודה, מייקל פאוול, וב-1965 עקרה לאוסטרליה. היא שבה לבריטניה לזמן קצר במהלכו נישאה למייקל איסטלנד, וב-1970 השתקעו השניים באוסטרליה באופן סופי.
באוסטרליה הפכה קריירת המשחק שלה למשמעותית יותר. במהלך שנות ה-70 השתתפה במספר סדרות טלוויזיה, בהן "איים אבודים", בתפקיד אליזבת קווין. ב-1975 קיבלה את התפקיד הראשי הראשון שלה, בסדרה "The Box", סאטירה העוסקת בנעשה בתחנת משטרה. בין 1976 ל-1978 גילמה את דמותה של האחות הקשוחה גרייס סקוט באופרת הסבון "The Young Doctors". 
ב-1978 החל בעלה לעבוד במלבורן, והשניים עברו להתגורר בעיר זו. במשך זמן קצר שימשה ככתבת בתחנת טלוויזיה מקומית, אך עד מהרה שבה למשחק. תפקידה המשמעותי הבא היה באופרת הסבון "Sons and Daughters", בה גילמה את דמותה של ברברה ארמסטרונג בין השנים 1982 ל-1986. מאז 1988 היא מגלמת, לסירוגין, את דמותה של עורכת הדין העוקצנית מוראג בלינגהאם באופרת הסבון "קרוב רחוק". במקביל להופעותיה בסדרות אלה, השתתפה במספר סרטי קולנוע וטלוויזיה, וכן גילמה תפקידי אורח בסדרות נוספות. בין 2001 ל-2002 הנחתה את הגרסה האוסטרלית לשעשועון הטלוויזיה "החוליה החלשה".
פרנסס הייתה גרושה ואם לבן, והתגוררה בסידני. בשנת 2003 פרסמה אוטוביוגרפיה בשם "?And what have you done lately".